DA Den Europæiske Unions Tidende L 179/1

KOMMISSIONENS GENNEMFØRELSESFORORDNING (EU) Nr. 653/2011

af 6. juli 2011

om ændring af bilag I til forordning (EF) nr. 1439/95, bilag III til forordning (EF) nr. 748/2008 og bilag II til forordning (EF) nr. 810/2008 for så vidt angår den myndighed, der er beføjet til at udstede dokumenter og certifikater i Argentina

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets forordning (EF) nr. 1095/96 af 18. juni 1996 om iværksættelse af indrømmelserne i liste CXL, der blev udarbejdet efter afslutningen af forhandlingerne i forbindelse med artikel XXIV, stk. 6, i GATT (1),

under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (2),

under henvisning til Kommissionens forordning (EF) nr. 1439/95 af 26. juni 1995 om gennemførelsesbestemmelser til Rådets forordning (EØF) nr. 3013/89 for så vidt angår indførsel og udførsel af fåre- og gedekød (3), særlig artikel 12, stk. 2,

under henvisning til Kommissionens forordning (EF) nr. 748/2008 af 30. juli 2008 om åbning og forvaltning af et toldkontingent for import af frosset mellemgulv af oksekød henhørende under KN-kode 0206 29 91 (4), særlig artikel 6, stk. 2,

under henvisning til Kommissionens forordning (EF) nr. 810/2008 af 11. august 2008 om åbning og forvaltning af toldkontingenter for oksekød af høj kvalitet, fersk, kølet eller frosset, og for frosset bøffelkød (5), særlig artikel 7, stk. 2, og

ud fra følgende betragtninger:

(1) Bilag I i forordning (EF) nr. 1439/95 indeholder en fortegnelse over de tredjelandsmyndigheder, der er beføjet til at udstede oprindelsesdokumenter.

(2) Bilag III i forordning (EF) nr. 748/2008 anfører det argentinske organ, der har beføjelse til at udstede ægthedscertifikater.

(3) Bilag II i forordning (EF) nr. 810/2008 indeholder en fortegnelse over de organer i udførselslandene, der har beføjelse til at udstede ægthedscertifikater.

(4) Argentina har meddelt Kommissionen, at det fra den 1. juli 2011 er det argentinske økonomi- og finansministerium, der har beføjelse til at udstede oprindelsesdokumenter og ægthedscertifikater for oksekød, fårekød og gedekød, der har oprindelse i Argentina.

(5) Bilag I til forordning (EF) nr. 1439/95, bilag III til forordning (EF) nr. 748/2008 og bilag II til forordning (EF) nr. 810/2008 bør ændres i overensstemmelse hermed —

VEDTAGET DENNE FORORDNING:

Artikel 1

I bilag I til forordning (EF) nr. 1439/95 affattes punkt 1 således:

»1. Argentina: Ministerio de Economía y Finanzas Públicas«.

Artikel 2

Bilag III til forordning (EF) nr. 748/2008 affattes således:

»BILAG III Det argentinske organ, der har beføjelse til at udstede ægthedscertifikater Argentina: Ministerio de Economía y Finanzas Públicas: for mellemgulv, der har oprindelse i Argentina, og som er omhandlet i artikel 1, stk. 3, litra a).«

Artikel 3

I bilag II til forordning (EF) nr. 810/2008 affattes første led således:

»— MINISTERIO DE ECONOMÍA Y FINANZAS PUBLICAS: for kød, der har oprindelse i Argentina, og som svarer til definitionen i artikel 2, litra a).«

Artikel 4

Denne forordning træder i kraft dagen efter offentliggørelsen i Den Europæiske Unions Tidende.

Den anvendes fra den 1. juli 2011.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 6. juli 2011. På Kommissionens vegne For formanden Joaquín ALMUNIA Medlem af Kommissionen

(1) EFT L 146 af 20.6.1996, s. 1.

(2) EUT L 299 af 16.11.2007, s. 1.

(3) EFT L 143 af 27.6.1995, s. 7.

(4) EUT L 202 af 31.7.2008, s. 28.

(5) EUT L 219 af 14.8.2008, s. 3.